
Tisztelt Képviselő-testület!

I. Előzmények:

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 17. pontja az önkormányzatok számára helyben biztosítható ellátandó közfeladatok körébe sorolja a közreműködést a település közbiztonságának biztosításában. Ennek keretében Fót Város Önkormányzata Közbiztonsági Koncepciót és Feladattervet készít, melynek felülvizsgálata a Képviselő-testület hatáskörébe tartozik.

II. A döntéshez szükséges információk, tájékoztatások:

I. A Pest Megyei Rendőr-főkapitányság Dunakeszi Rendőrkapitányságának 2021. évi évértékelő jelentése

A rendőrkapitányt - a rendőrségről szóló 1994. évi XXXIV. törvény 8. § (4) bekezdésében foglaltak alapján - jogszabály kötelezi arra, hogy évente beszámoljon a települési önkormányzat Képviselő-testületének a közbiztonság helyzetéről, az annak érdekében tett intézkedésekről és a kapcsolódó feladatokról. A Pest Megyei Rendőr-Főkapitányság Dunakeszi Rendőrkapitányságának rendőrkapitánya, Tóth Csaba rendőr ezredes, rendőrségi tanácsos benyújtotta az Önkormányzathoz a 2021. évi évértékelő beszámolót (1. sz. melléklet), mely az alábbiakat tartalmazza.

A Dunakeszi Rendőrkapitányság illetékességi területén 3 város (Dunakeszi, Göd és Fót) és 1 község (Csomád) található, mely városok közül Dunakeszi és Fót Budapest belső agglomerációs térségéhez tartoznak, ami befolyásolja a közbiztonság helyzetét, valamint kihat mind a közlekedés biztonságára, mind a bűnözés terjedelmére.

A terület nagysága 10.528 ha, településszerkezetében a tavalyi évben változás nem történt. Az értékelések időszakában a KSH adatai szerint a területen élő állandó lakosok száma 86.448 főről 87.101 főre emelkedett az elmúlt évhez képest.

A lakossággal való kapcsolattartás érdekében a Rendőrség a 2021. évben is kiaknázta a média, a civil szervezetek és az önkormányzatok közvetítő szerepét a pandémiás helyzet által szabott korlátok között, kapcsolatrendszerükben a lakosság korrekt és kielégítő tájékoztatására törekedtek.

A Dunakeszi Rendőrkapitányság illetékességi területén elkövetett bűncselekmények számát tekintve az elmúlt években folyamatos csökkenés, illetve stagnálás volt tapasztalható, így a 2021. évben is. Míg a 2020. évben 1001, addig a 2021. évben 918 bűncselekmény történt az illetékességi területen. A csökkenés két település területén érzékelhető: Dunakeszin a 2020. évben 552, míg a 2021. évben 446, Fóton a 2020. évben 281, míg a 2021. évben 278 bűncselekményt követtek el. Göd településen minimális emelkedés mutatkozott: a 2020. évben 155, míg a 2021. évben 175 bűncselekmény történt. A Kapitányság illetékességi területéhez tartozó Csomád községben az időszakban emelekdés történt: míg a 2020. évben 13, addig a 2021. évben 19 bűncselekmény történt.

A közterületen elkövetett bűncselekmények száma - beleértve a kiemelten kezelt bűn-cselekményeket is - csökkenést mutat az előző évhez viszonyítva: a 2020. évben 396, míg 2021. évben a 263 közterületen elkövetett bűncselekmény történt.




A közterületen elkövetett regisztrált bűncselekmények település szerinti megoszlását az alábbi táblázat mutatja:

	Közterületen elkövetett regisztrált bűncselekmények települések szerint

	
	2020.
	2021.

	Dunakeszi
	215
	112

	Fót
	126
	78

	Göd
	49
	67

	Csomád
	6
	6

	Összesen:
	396
	263



A Dunakeszi Rendőrkapitányság illetékességi területén a lakosság száma nem éri el a 100 ezer főt, azonban, ha a statisztikai értékelés alapján az elkövetett bűncselekmények és a lakosság 100 ezer főre növelt számát összevetjük, megállapítható, hogy ezen megközelítésben is csökkenés mutatható ki a bűncselekmények számát tekintve. 100 ezer fős lakosságszámhoz viszonyítva a 2020. évben 1157,9, míg a 2021. évben 1053,9 bűncselekményszám mutatkozik.
A kiemelt bűncselekmények - lakásbetörés, lopás, kábítószerrel kapcsolatos bűncselekmények (kábítószer-kereskedelem), testi sértés, garázdaság, kifosztás, rablás, rongálás, személygépkocsi lopás - számában a kábítószerrel kapcsolatos bűncselekmények kivételével a Dunakeszi Rendőrkapitányság illetékességi területén a korábbi évhez viszonyítva csökkenés, az önbíráskodás vonatkozásában stagnálás mutatkozik. A lakásbetörés és lopás tekintetében jelentősebb a csökkenés, a kábítószerrel kapcsolatos bűncselekmények (kábítószer-kereskedelem) tekintetében azonban jelentős emelkedés történt. A 2020. évben 34, míg a 2021. évben 23 lakásbetörést, a 2020. évben 315, míg a 2021. évben 250 lopást, a 2020. évben 5, míg a 2021. évben 19 kábítószerrel kapcsolatos bűncselekményt követtek el az illetékességi területen.

A kiemelten kezelt regisztrált bűncselekmények települések szerinti megoszlását az alábbi táblázatok mutatják:

	Kiemelten kezelt regisztrált bűncselekmények települések szerinti megoszlása

	
	kábítószerrel kapcs. bűncs.
	lopás
	lakásbetörés
	testi sértés
	garázdaság

	
	2020
	2021
	2020
	2021
	2020
	2021
	2020
	2021
	2020
	2021

	Csomád
	0
	2
	1
	2
	0
	0
	1
	0
	1
	0

	Dunakeszi
	4
	5
	168
	145
	15
	14
	18
	15
	34
	27

	Fót
	0
	11
	102
	59
	11
	4
	9
	12
	20
	13

	Göd
	1
	1
	44
	44
	8
	5
	5
	4
	17
	16

	Összesen:
	5
	19
	315
	250
	34
	23
	33
	31
	72
	56



	Kiemelten kezelt regisztrált bűncselekmények települések szerinti megoszlása (folytatás)

	
	kifosztás
	önbíráskodás
	rablás
	személygép-kocsilopás
	rongálás

	
	2020
	2021
	2020
	2021
	2020
	2021
	2020
	2021
	2020
	2021

	Csomád
	0
	0
	0
	0
	0
	0
	0
	0
	1
	0

	Dunakeszi
	4
	3
	2
	1
	3
	0
	3
	5
	34
	20

	Fót
	1
	0
	0
	0
	2
	0
	1
	0
	11
	11

	Göd
	0
	0
	0
	1
	1
	1
	2
	0
	7
	12

	Összesen:
	5
	3
	2
	2
	6
	1
	6
	5
	53
	43


A fenti adatokkal kapcsolatos részletes elemzés a rendőrkapitányi beszámolóban olvasható.

A kiemelt bűncselekményeken túl jelentős munkaterhet jelent az ún. intellektuális jellegű jogsértések elleni fellépés. Ezek az elkövetői körök az internet lehetőségeit - közösségi oldalakon, hamis üzleti portálok működtetésével - kihasználva követik el a jogsértéseket, jellemzően csalásokat, zaklatásokat és személyes adatokkal történő visszaéléseket. E jogsértések elleni fellépés hosszadalmas, elhúzódó és kiemelkedő szakértelmet, precíz bűnügyi elemző-értékelő munkát igényel. 

A bűncselekmények száma a korábbi évekhez viszonyítva csökkent, és a nyomozás eredményességi mutató tekintetében is kis mértékű ében növekedés tapasztalható. A beszámoló az alábbi nyomozás-eredményességi mutatókat tartalmazza:

	
	2020.
	2021.

	Nyomozás-eredményességi mutató
	68,8 %
	61,7 %

	· közterületen elkövetett regisztrált bűncselekmények
	77 %
	69,9 %

	· kiemelten kezelt bűncselekmények
	51,9 %
	48,5 %

	egyes kiemelten kezelt bűncselekmények:
	
	

	· súlyos testi sértés
	73,3 %
	91,7 %

	· rablás
	100 %
	100 %

	· garázdaság
	89,2 %
	91,5 %

	· lopás
	36,9 %
	32,7 %

	· lakásbetörés
	27,3 %
	63,6 %

	· rongálás
	50,9 %
	31,1 %

	tulajdon elleni szabálysértések
	50,9 %
	46 %



A közlekedésbiztonsági helyzet és az abban bekövetkezett változások:

Kiemelt célkitűzések között szerepel a sérüléssel járó közlekedési balesetek számának csökkentése, a közlekedés biztonságának javítása.

A Rendőrkapitányság illetékességi területén a 2021. évben 96 személyi sérüléssel járó közlekedési baleset történt, ez a szám az előző évi 103 esethez viszonyítva 7,0 %-os csökkenést jelent. Halálos kimenetelű baleset a 2021. évben nem történt, a 2020. évben 1 ilyen eset volt. A súlyos sérüléssel járó balesetek számában 25 %-os csökkenés, a könnyű sérüléssel járó balesetek számában stagnálás tapasztalható az elmúlt évhez képest. Dologi kárral kapcsolatban 312 alkalommal történt intézkedés, mely 19 %-os emelkedést jelent. Közlekedési baleset miatt más kapitányságok illetékességi területén 16 esetben került sor intézkedésre.

Továbbra is magas a migrációs nyomás a szerb, valamint a román viszonylatban diszlokáló főkapitányságok határszakaszán. Ez jelentősen befolyásolja a térségek közbiztonságát, közlekedésbiztonsági helyzetét. Megállapítható, hogy a mélységi területeken elfogott határsértők elsősorban a főútvonalakkal, nemzetközi vasútvonalakkal párhuzamosan haladnak az ország mélysége, illetve Nyugat-Európa felé. A Dunakeszi Rendőrkapitányság illetékességi területén az illegális migrációs helyzet alapján veszélyeztetett területek a 2. számú főútvonal, az M2 autóút, valamint a Budapest Nyugati Pályaudvar – Vác – Szob vasútvonal. (A vasútvonalon migráns személyek által használt nemzetközi szerelvényeken a Rendőrkapitányság illetékességi területén nem állnak meg.)

A határrendészeti tevékenység keretein belül a Dunakeszi Rendőrkapitányság állománya részt vesz az illegális migrációval kapcsolatos rendőri feladatok végrehajtásában.  
A közbiztonság érdekében tett intézkedések és az azzal kapcsolatos feladatok:

1. A közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága
A Dunakeszi Rendőrkapitányság illetékességi területén folyamatos a közterületi szolgálatellátás, szükség esetén átcsoportosítással a nap 24 órájában biztosított a rendőri jelenlét.

2. A közrendvédelmi szolgálatteljesítés gyakorlata
A folyamatos rendőri jelenlét több szegmensből épül fel:
1. szegmens - Körzeti megbízottak
2013. február 1-jei hatállyal a körzeti megbízotti szolgálat 8 fővel kezdte meg működését. 2015. július 1-vel a közigazgatási határok változásával, Csomád község illetékességi területhez csatolásával további 1 fő körzeti megbízottat neveztek ki, így jelenleg 9 fő körzeti megbízott teljesít szolgálatot.
2. szegmens – járőrszolgálat
A Közrendvédelmi Osztály Dunakeszin, a Fóti Rendőrőrs és a Gödi Rendőrőrs együttesen Fóton, Gödön és Csomádon biztosít 24 órában 1-1 gépkocsival közlekedő járőrpárost.
A fentieken túl a Közlekedésrendészeti Osztály és a Bűnügyi Osztály is 1-1 rendőri jelleggel ellátott szolgálati gépkocsit állított ki a baleseti helyszínelő és a bűnügyi technikus részére, akik ezzel a közterületen is megjelenve erősítették a preventív hatásokat.
A Rendőrkapitányság illetékességi területén lakó közel 90.000 ember viszonylatában a napi feladatok és küldések száma az adott napszakban a közterületen dolgozó rendőrök számának tekintetében több mint megfelelő. Hétköznap a koradélutáni, délutáni időszakban, hétvégén az éjszakánként történik több esemény.

3. Rendezvénybiztosítások
A koronavírus-járvány miatti korlátozások enyhítése következtében több rendezvény került megtartásra, mint az elmúlt évben.  A rendőrség a 2021. évben 31 alkalommal végzett rendezvénybiztosítást.

4. Az esetlegesen bekövetkezett katasztrófa-, illetve veszélyhelyzettel kapcsolatban végrehajtott rendőri feladatok
Veszélyhelyzettel összefüggésben elkövetett szabálysértések miatt a 2021. évben 154 személy került elmarasztalásra. Összesen 9.460.000,- Ft pénzbírság került kiszabásra (93.663,- Ft/fő). Karantén megsértése miatt 6 esetben indult eljárás (ebből 2 esetben bebizonyosodott, hogy a szabálysértés nem történt meg, így az eljárás megszüntetésre került). Karantén megsértése miatt összesen 50.000,- Ft közigazgatási bírság kiszabására került sor. Védelmi intézkedések megszegése miatt 1 cég ellen indult eljárás, mely során az üzletet a rendőrség 30 napra bezáratta. Méltányossági döntésre az évben nem került sor.

5. A körzeti megbízotti státuszok feltöltöttsége és tevékenységük értékelése
A körzeti megbízotti szolgálat a közrendvédelmi szolgálati ág legstabilabb szolgálati formája. A létszámproblémák megoldásában, a közterületi jelenlét biztosításában a 2021. évben - a korábbi évhez hasonlóan - a körzeti megbízottak egyre nagyobb szerepet vállaltak. A szolgálat 9 fővel került felállításra, és azóta is ezen létszámmal működik.

6. Ügyeleti tevékenység, a tevékenység-irányítási központ működése
A Dunakeszi Rendőrkapitányság közterületi szolgálata a Megyei Tevékenység- Irányítási Központ irányítása alatt látja el feladatait, a munkát a kapitányságon szolgálatirányító parancsnokok segítik.

7. Az igazgatásrendészeti tevékenység
Az Igazgatásrendészeti Osztály a 2021. évben - hasonlóan a korábbi időszakokhoz - a jogszabályban meghatározott hatósági engedélyezési-, ellenőrzési-, valamint szabálysértési eljárásokkal kapcsolatos tevékenységet végezte.
A 2021. évben a szabálysértési-, valamint a helyszíni bírság végrehajtási ügyek száma növekedett. A szabálysértési ügyek száma 968-ról 1130-ra, a helyszíni bírság végrehajtási ügyek száma 556-ról 706-ra emelkedett a 2020. évhez képest.
Az engedélyügyi szakterületen a természetes személyek fegyvervásárlásának száma a 2020. évi 1440-ről 1484-re emelkedett, a kiadott gáz-riasztó fegyverek viselési engedélyek száma pedig 610-ről 657-re nőtt.

8. Bűn- és balesetmegelőzés
A Rendőrkapitányság a 2021. évben bővítette kapcsolatrendszerét, így az illetékességi területén működő nyugdíjasklubok is megkapták a rendelkezésre álló „ELBÍR-hírleveleket”, melyeket így már minden iskolás korosztály és valamennyi polgárőrség vezető mellett az időskorúak számára is el tudnak juttatni, hogy minél szélesebb körben történhessen meg az állampolgárok tájékoztatása, a bűncselekmények számának csökkenése érdekében.

A Dunakeszi Rendőrkapitányság rendelkezik az áldozati jogok érvényesítéséhez szükséges tájékoztatókkal (plakátok, szóróanyagok), és az ügyfelek részére felvilágosítást ad, valamint segítséget nyújt az áldozati jogok folyamatos érvényesítésében. A Kapitányság az áldozattá vált személyek kérésére folyamatosan állít ki áldozatvédelmi igazolásokat. Az első intézkedés alkalmával tájékoztatják az ügyfelet az áldozatvédelem lehetőségéről. A Kapitányság kiemelkedő kapcsolatot ápol az illetékességi területén működő családsegítő szolgálatokkal. 2021. évben egy alkalommal a Dunakeszi Rendőrkapitányságon is sor került esetkonferencia megtartására. Ott is és minden más hasonló megbeszélésen igyekeztek tovább erősíteni a Rendőrség különböző szervekkel való hatékony együttműködését.

A területen előforduló bűncselekmények, köztük betöréses lopások, besurranások, trükkös lopások elkövetési módozataival, azok megelőzésének lehetőségeivel, illetve vagyonvédelmi módszerekkel kapcsolatosan több esetben juttattak el szórólapokat az érintettekhez. Ezek a szóróanyagok a Rendőrkapitányság épületében is megtekinthetők. Emellett a média számára is több alkalommal eljuttatták felhívásaikat a különböző témákban.

A Dunakeszi Rendőrkapitányság illetékességi területén nincs olyan intézmény, amely iskolaőri szolgálat felállítását kezdeményezte.

A Kapitányság a 2021. évben folytatta a közlekedésbiztonsági helyzet javítása érdekében létrehozott Dunakeszi Városi Baleset-megelőzési Bizottság célkitűzéseinek megvalósítását. Az ezzel kapcsolatos feladatokat a Közlekedésrendészeti Osztály munkatársai végzik. A programok végrehajtásában a polgárőr szövetségek nagy segítséget jelentenek. A Bizottság évente egy alkalommal ülésezik. A más hatóságokkal kialakított jó együttműködésnek köszönhetően a Rendőrkapitányság által tett javaslatok (közúti jelzőtábla kihelyezése, új várakozóhely létesítése) szinte azonnal megvalósultak.

A Rendőrkapitányság az illetékességi területén működő óvodák, általános iskolák megkeresésére minden alkalommal reagál, előadásokat, versenyeket tartanak a helyes és biztonságos közlekedés témakörében. Az előadások alkalmával a Pest Megyei Rendőr-főkapitányság Balesetmegelőzési Bizottságától kapott láthatóságot segítő eszközöket is osztanak a gyermekeknek. A 2021. évben 13 alkalommal került sor baleset-megelőzési előadások, foglalkozások megtartására.

Főbb baleset-megelőzési programok a 2021. évben:
· Házhoz megyünk program: baleset-megelőzési szórólapok osztása – 3 alkalommal
· „Light Friday”: láthatósági eszközök osztása – 2021. november 5., 2 helyszín
· „Az iskola rendőre” program 10 általános iskolával való együttműködés eredményeként – bűn- és baleset-megelőzési előadások tartása, szóróanyagok osztása

9. Együttműködés
A kapitánysághoz tartozó önkormányzatokkal a kapitányságvezető, valamint az őrsparancsnokok folyamatos kapcsolatot tartanak. Heti szintű egyeztetésre kerül sor Dunakeszi Város Önkormányzatával, a többi település vezetőivel az őrsparancsnokok folyamatosan egyeztetnek. A Polgárőrségekkel a közrendvédelmi osztályvezető, valamint az őrsparancsnokok folyamatosan kapcsolatot tartanak. Az együttműködés jó színvonalúnak nevezhető, idejük és létszámuk szerint igyekeznek a Rendőrség munkáját segíteni. Kiemelést érdemel a fóti és a csomádi Polgárőrség munkája, akik az átlag fölött segítik a Rendőrség munkáját.

A bírósággal és az ügyészséggel a kapcsolatot a bűnügyi- és a vizsgálati osztályvezető napi szinten, a kapitányságvezető negyedéves rendszerességgel tartja. A Kapitányság illetékességi területén működő Járási Hivatallal, Családsegítő Szolgálattal, iskolákkal, kisebbségi önkormányzatokkal, egyházakkal a kapcsolat folyamatos és probléma-mentes.

Tóth Csaba Rendőrkapitány úr a beszámolót összegezve leírta, hogy a Dunakeszi Rendőrkapitányság a 2021. évre vonatkozó célkitűzéseit megvalósította, a számszerűen kifejezhető eredményességi mutatók javultak, a bűncselekmények száma csökkent. A 2022. évben is igyekezni fognak a mutatókat tovább javítani, ezáltal az állampolgárok biztonságérzetét növelni. Köszönetét fejezte ki a Rendőrkapitányság a 2021. évben végzett munkájának anyagi és erkölcsi támogatásáért, és kérte beszámolója elfogadását.

II. Beszámoló a 2021. évi feladattervben meghatározott feladatok végrehajtásáról

Magyarország helyi önkormányzatairól szóló 2011. évi CLXXXIX törvény 13. § (1) bekezdés 17. pontja szerint helyi önkormányzati feladat a közreműködés a település közbiztonságának biztosításában. A Rendőrségről szóló 1994. évi XXXIV. törvény III. fejezete meghatározza a települési önkormányzat és a Rendőrség együttműködését.

A Koncepció célja, hogy olyan összehangolt bűnmegelőzési tevékenység bontakozzon ki Fót városának területén, amelynek alapja az Önkormányzat, a rendőrség, a polgárőrség folyamatos és szoros együttműködése. Az együttműködés jelenleg is napi szintű, a közös munkát a közvetlen, segítő szándékú kapcsolattartás jellemzi. A Közbiztonsági Koncepció elfogadásakor megfogalmazott bűnmegelőzési feladatok végrehajtására minden évben feladatterv készül azzal, hogy annak végrehajtásáról be kell számolni az adott év lezárását követően.

[bookmark: _Hlk102564090]A 2021. évi feladattervben előirányzott feladatok, és a feladatok elvégzésével megbízott felelős szervek beszámolói:

1./ A kiépült térfigyelő kamerarendszer további bővítésének vizsgálata, az erre vonatkozó pályázati lehetőségek figyelemmel kísérése, azok hatékony kihasználása (a 113/2017. (III.29.) KT-határozat 2. pontjának alapján).

Határidő: folyamatos
Felelős: Polgármester

A kiépült térfigyelő kamerarendszer működik. A Digi Kft. által jelenleg biztosított optikai szálak mennyisége elérte a maximális 20 darabot, így ezt követően ennek a rendszernek a kapacitása tovább nem bővíthető. A kamerarendszer teljes felülvizsgálata és fejlesztése a 2022. évben fog megvalósulni.

2./ A város közterületeinek, különösen játszótereinek és temetőinek fokozott ellenőrzése a rongálások megelőzés céljából.

Határidő: folyamatos
Felelős: Közterület-felügyelet

A 2021. évben a Fóti Közös Önkormányzati Hivatal közterület-felügyelői rendszeresen ellenőrizték a játszóterek rendjét. A játszóterek általános állapota jó, de gyakran előfordul, hogy az ott lévő lakosokat figyelmeztetésben kell részesíteni a játszóterek állagának megóvásával kapcsolatosan. Ebből a szempontból kiemelendő a Németh Kálmán út – Béke utca sarkán található játszótér, ahol a padokat, illetve a kisgyermekek számára kihelyezett vagy a sportolásra szánt eszközöket olykor nem rendeltetésszerűen használják az ott összegyűlő fiatalok vagy néhány lakos szeszesitalt fogyaszt a játszótéren és környékén. Ezeket az eseteket a közterület-felügyelők az év során hatáskörükön belül - a helyszínekre rendszeresen visszatérve - meg tudták oldani, rendőri intézkedés kérésére egy alkalommal volt szükség.
A 2021. évben a közterület-felügyelők a temetők környezetét is rendszeresen ellenőrizték. Október-november hónapban a halottak napja és a Mindenszentek ünnepe miatt nagyobb autós- és gyalogos forgalmat tapasztaltak, de a fenntartott rend folyamatos volt, intézkedést egyetlen eset sem igényelt.

3./ A munkanélküliség enyhítése érdekében a Család-és Gyermekjóléti Szolgálat segítségnyújtása a munkahelykereséshez, illetve közvetítéshez.

Határidő: folyamatos
Felelős: ESZEI-igazgató

Az ESZEI-igazgató beszámolója szerint:
„Az ESZEI Család- és Gyermekjóléti Szolgálata rendszeres kapcsolatot tart fenn a Pest Megyei Kormányhivatal Váci Járási Hivatal Foglalkoztatási Osztályával. Az illetékes hatóságtól kétheti rendszerességgel elektronikus úton érkezik az aktuális, betölthető álláshelyekre vonatkozó lista, melyet minden érdeklődő ügyfél részére – igény szerint papíralapon, vagy elektronikus úton – rendelkezésre bocsátunk. 
Szolgálatunk a munkanélküliségi krízis enyhítése érdekében – amennyiben szükséges – pszichés támogatást is felajánl minden esetben.
Szolgálatunknál lehetőség van munkaügyi tanácsadás igénybevételére is, melynek során – a fenti álláslista rendelkezésre bocsátásán kívül – tájékoztatást nyújtunk állásbörzékről, képzésekről, illetve a munkavállalással és munkavállalói jogokkal kapcsolatos rendelkezésekről és azok változásairól. Segítséget tudunk nyújtani továbbá önéletrajz, motivációs levél készítésében, illetve telefon és internet-használatot biztosítunk igény szerint munkahely keresés céljából. A tanácsadás az állásinterjúra való felkészítést is magában foglalja.
Tapasztalataink szerint a hozzánk forduló ügyfelek elhelyezkedésének legnagyobb akadálya az alapfokú képzettség, azaz a befejezett 8. osztály hiánya. Ennek tükrében az elérhető állások nem pályázhatók meg számukra. Minden esetben szorgalmazzuk a jelentkező ügyfelek számára a felnőttképzés keretében a befejezett általános iskolai végzettség megszerzését.
Tevékenységünk a munkanélküliség enyhítésének csak egy parányi, de mindenképpen egy nagyon fontos szelete. Az álláskeresési tanácsadás folytatása mellett szükséges a munkanélküliség következtében bekövetkező esetleges eladósodás hatásainak csökkentése érdekében a hátralékkezelési támogatás és az ahhoz kapcsolódó tanácsadás újbóli bevezetésére.”
4./ A közúti közlekedési balesetek számának csökkentése rendőri tevékenység mellett, a megelőzésben rejlő lehetőségek hatékonyabb kihasználásával, kommunikálásával.

Határidő: folyamatos
Felelős: Őrsparancsnok

A Fóti Rendőrőrs mb. őrsparancsnokának beszámolója szerint:

Közlekedési balesetek számának alakulása a 2017-2021. években:

	
	2017.
	2018.
	2019.
	2020.
	2021.

	Halálos baleset
	1
	0
	0
	0
	0

	Súlyos sérüléses
	12
	10 (1)
	12 (2)
	6 (1)
	6 (1)

	Könnyű sérüléses
	34
	35 (1)
	27 (1)
	23 (4)
	32 (3)

	Összesen sérüléses
	47
	45 (2)
	39 (3)
	29 (5)
	38 (4)

	Anyagi káros baleset
	102
	89 (5)
	86 (3)
	63 (1)
	106 (9)


(a táblázatban zárójelben Csomád területén történt esetek láthatók)

A közlekedés körében kifejtett tevékenység már hosszú évek óta nagy erőket és energiát köt le a rendőrkapitányság közterületi szolgálatot ellátó állományának munkájából. A saját és központi elrendelésű fokozott ellenőrzések a közutakat - autóutakat egy-, és kétszámjegyű utakat - érintik. A városból történő ingázás fő útvonala az M2 autópálya lett, mely pozitív hatással van a városban közlekedők mindennapjaira, azonban a Fóton keresztül haladó 2102. sz., 2101. sz., 2103. sz. főutak forgalma még így is jelentősnek mondható. Ezen főutakat használják túlnyomó részt a környező települések (Veresegyház, Csomád, Őrbottyán, Erdőkertes) un. „ingázói”, akik tömegével a reggeli és a délutáni időszakban jelentős nyomás alá helyezik a már említett utakat.
A 2020. évi viszonylag kedvező baleseti statisztikában megítélésem szerint nagy szerepet játszottak a koronavírus járvány miatt bevezetett intézkedések (lakosság szabad mozgásának korlátozása, kijárási tilalom, rendezvények elmaradása). Ezen okból az illetékességi területünkön 2021. évben bekövetkezett közlekedési balesetek számának alakulását inkább a pandémia előtti évek (2019., 2018.) statisztikai számaival lehet reálisan összevetni.
A tavalyi év során a közúti közlekedés – mondhatni – visszatért a megszokott kerékvágásba, egy év átlag alatti gépjárműhasználatot maga mögött tudva, a családok ismételten napi szinten kezdték a munkába járásra használni a gépjárműveket, mely sajnos a baleseti számok alakulásában is meglátszott. Halálos baleset a 2021. évben illetékességi területünkön nem történt, a sérüléses balesetek összegzése nagyságrendileg stagnáló állapotot jelez, azonban az anyagi káros balesetek számában egy jelentős mértékű ugrás volt tapasztalható.
A közlekedési balesetek számának minimumra történő szorítása továbbra is céljaink egyike, ennek megvalósítása érdekében folyamatos az együttműködésünk a Dunakeszi Rendőrkapitányság Közlekedésrendészeti Osztályával.”

5./ Az áldozattá válás elkerülése érdekében felvilágosítás nyújtása, ismeretbővítő előadások szervezése az Idősek Klubjában az idős emberek sérelmére elkövetett bűncselekmények módszereiről.

Határidő: folyamatos
Felelős: Őrsparancsnok, ESZEI-igazgató

A Fóti Rendőrőrs mb. őrsparancsnokának beszámolója szerint (a 6./ A gyermekek és idősek bűnmegelőzési- és közbiztonsági felvilágosítása - ponttal egyben):
„A két feladatban a 2021. évben továbbra is közös volt, hogy a koronavírus okozta világjárvány okán a rendezvények tartása még nem tért vissza a pandémia előtti állapothoz. A nyugdíjas összejövetelek nagyrészt elmaradtak, illetve szűk körben kerültek megtartásra.
Az iskolákban az oktatás tavasszal online módon folyt, a fertőzések elkerülése érdekében az iskolákban a gyerekekkel, osztályokkal való személyes találkozások korlátozottan, és akkor is csak az őszi félév során voltak lehetségesek.
A bűn-, és balesetmegelőzés az érintettek tekintetében elsősorban a telefonos, online kapcsolattartásra terelődött át. A különböző bűn-, és balesetmegelőzési anyagok célcsoportokhoz való eljuttatásához az online, közösségi teret használtuk. 
A Rendőrség iskolarendőri programja a település két alapfokú tanintézetébe továbbra is delegál rendőröket. A Fáy András és a Garay János Általános Iskolák igazgatóival, helyetteseivel az iskolarendőrök a kapcsolatot tartják. A diákokat érintő bűn-, és balesetmegelőzési anyagokat, felhívásokat eljuttatják hozzájuk. Az iskolákban felmerülő, elsősorban a rendőrséget (is) érintő problémákkal keresik az iskolarendőröket, akik tanácsaikkal igyekeznek megoldást ajánlani, segítséget adni a tanároknak, diákoknak.”

Az ESZEI- igazgató beszámolója szerint:
„Ahogy a Helyi Esélyegyenlőségi Program Intézkedési Tervében is megfogalmazásra került, az időskorúak fokozottan veszélyeztetettek a bűncselekmény-elkövetések szempontjából, ezért fontos cél a biztonságosabb időskor megteremtése.
A Dunakeszi Rendőrkapitányság munkatársának közreműködésével minden évben egy felvilágosító előadással egybekötött beszélgetést tartunk klubtagjainkkal, ahol átbeszéljük azokat a bűncselekményeket, melyeket tipikusan az időskorúak sérelmére követnek el. A rendőrség munkatársa részletekbe menően ismerteti a bűncselekmények ismertetőjegyeit, a teendőket és a megelőzés lehetőségeit, így időseink – reményeink szerint – elkerülheti az áldozattá válást.
Egy-egy új típusú bűncselekmény, vagy „fóti sajátosság” megjelenésekor Acél Sándor tart figyelemfelhívó tájékoztatást időseinknek, illetve klubtagjaink foglalkozás keretében gondozónk közreműködésével bűnmegelőzési kisfilmeket tekintenek meg és csoportos beszélgetés formájában elemzik ki az ott látottakat.
A jövőre nézve a rendszeres figyelemfelhívást, a tájékoztató előadások tartását, a friss információk megosztását továbbra is nagyon fontosnak tartjuk, különös tekintettel arra, hogy a koronavírus-járvány következtében időseinket a bezártság, a szociális kapcsolatok minimális mennyisége vagy éppen hiánya is az áldozattá válás felé terelheti.”

6./ A gyermekek és idősek bűnmegelőzési- és közbiztonsági felvilágosítása.

Határidő: folyamatos
Felelős: Őrsparancsnok, ESZEI Igazgató

Mb. Őrsparancsnok úr beszámolója az 5./ pontban.

Az ESZEI- igazgató beszámolója szerint:
„A bűnmegelőzési- és közbiztonsági felvilágosítás részben kapcsolódik az előző ponthoz, tekintettel arra, hogy a Dunakeszi Rendőrkapitányság, illetve a Fóti Közhasznú Polgárőr Egyesület munkatársai az ESZEI-ben tartott előadásaikon kitérnek nemcsak az idősekkel kapcsolatos, hanem az általános bűnmegelőzési és közbiztonsági kérdésekre is.
A Család- és Gyermekjóléti Szolgálat 2021-ben több alkalommal is tartott szakmaközi megbeszélést az adott témában, hogy a társintézményekkel közösen, együttműködve tárjuk fel a jelenlegi problémákat a közös megoldások feltalálása érdekében.”



7./ Közterületi rongálások felderítése, megelőzése.

Határidő: folyamatos
Felelős: Őrsparancsnok

A Fóti Rendőrőrs mb. őrsparancsnokának beszámolója szerint:
„Az elmúlt évben ismertté vált rongálás bűncselekmények száma (11) az előző évihez viszonyítva stagnált (12). A tavalyi évben hatóságunk tudomására jutott rongálás bűncselekmények döntő többségét a gépjármű rongálások körébe lehet sorolni. A lakosság körében a köznyugalomban felháborodást váltanak ki még a buszmegállók, parkok, játszóterek műtárgyaiban okozott rongálások. Az ilyen bűncselekmények, valamint szabálysértések elkövetőinek felderítése nehéz, hiszen az elkövetés ideje (hajnalban vagy késő éjszaka) szemtanúk hiánya, vagy közvetett módon történő észlelésük, valamint az elkövetők távozása és az észlelés között eltelt hosszabb idő kevés támpontot adnak.
A városban kihelyezett térfigyelő kamerarendszerek a közterületi bűncselekmények visszaszorításában, az elkövetők felderítésében az eddigiek során is segítségünkre voltak, és remélem, ezen rendszer bővítésével az ilyen jellegű cselekmények száma még inkább csökkenthető lesz. 
Továbbra is elkötelezettek vagyunk a közterületek ellenőrzésekor a közvagyon megóvása, a rongálások megelőzése tekintetében.”

8./ A közterületen történő szeszesital fogyasztás visszaszorítása.

Határidő: folyamatos
Felelős: Őrsparancsnok, Közterület-felügyelet

A Fót Rendőrőrs mb. őrsparancsnokának beszámolója szerint:
„Az ilyen esetek visszaszorítását kiemelten kezeljük, kezeltük az elmúlt években is.
Jól behatárolható az elkövetési helyek, melyek néhány nyitva tartó élelmiszerbolt, vagy dohánybolt előtti közterületet takarnak. Az üzletek tulajdonosi-, üzemeltetői körének nagyrészében ezen tevékenységünk kapcsán partnerekre találtunk. 
Maga a szabálysértés elkövetésének ideje adott hónapban jellemzően a fizetés- (segély-) napokon, vagy azt követően jellemző.”

A közterület-felügyelők szintén kiemelten kezelik a közterületen történő szeszesital-fogyasztás problémáját. Ebből a szempontból fontos és folyamatosan visszaellenőrizendő területek a Németh Kálmán út – Kosztolányi Dezső út sarkán lévő „Zöld ABC”, a Németh Kálmán út – Madách Imre utca egyik sarkán lévő „Lila ABC” és a másik sarkon működő dohánybolt, a Móricz Zsigmond út – Géza fejedelem utca sarkán lévő „LIKO ABC”, valamint a „Vásártéri ABC” közvetlen környezete. Az üzletek környékét rendszeresen ellenőrzik, az utcán szeszesitalt fogyasztó lakosokat figyelmeztetésben részesítik. Rendőri intézkedésre a 2./ pontban említett egy alkalommal volt szükség a játszótér és a bolt közötti területen történt szeszesital fogyasztással kapcsolatosan.

9./ A „Szomszédok Egymásért Mozgalom” népszerűsítése.

Határidő: folyamatos
Felelős: Őrsparancsnok

A Fóti Rendőrőrs mb. őrsparancsnokának beszámolója szerint:
„Főként a város idős, nyugdíjas lakossága körében tapasztaltam azt, hogy figyelnek a környezetükre, szomszédjaikra, lakóhelyük közlekedésére, az ott megjelenő idegen személyekre.  Sajnos, a bűnelkövetők közkedvelt potenciális áldozati csoportja a szépkorúak köre, mivel ezen emberek megtévesztéssel, magányuk kihasználásával nagyon könnyen befolyásolhatók, de sokszor maga az időskorú óvatlansága az, ami „tragédiához” vezet.    
Így különösen részükre (de mindenki számára) felhívásunk e tárgyban örök érvényű, azaz: »Törekedjen jó kapcsolatot ápolni szomszédjaival. Kölcsönösen figyeljenek egymás otthonaira, ha gyanús idegent lát lakásaik közelében, azonnal hívja a rendőrséget.«”

Jelen előterjesztés kizárólag Fót Város Önkormányzatának Közbiztonsági Koncepciójának felülvizsgálatát tartalmazza, az átfogó új koncepció megalkotása az Önkormányzat Integrált Településfejlesztési Stratégiájának elfogadását követően indokolt. 

A fentiek alapján az alábbi határozati javaslatokat terjesztem a Tisztelt Képviselő-testület elé:

III. Határozati javaslatok:

.../2022. (V.26.) KT-határozat

1./ Fót Város Önkormányzat Képviselő-testülete a Pest Megyei Rendőr-főkapitányság Dunakeszi Rendőrkapitányságának 2021. évi tevékenységéről szóló, 104/2022. sz. előterjesztés 1. sz. melléklete szerinti szakmai beszámolóját elfogadja.

2./ A Képviselő-testület felkéri a Polgármestert, hogy a döntésről tájékoztassa a Pest Megyei Rendőr-Főkapitányság Dunakeszi Rendőrkapitányságának rendőrkapitányát.

[bookmark: _Hlk103331692]Felelős: polgármester 
Határidő: 1./ pont: azonnal, 2./ pont: a döntést követő 8 napon belül.

.../2022. (V.26.) KT-határozat

Fót Város Önkormányzat Képviselő-testülete megköszöni a Dunakeszi Rendőrkapitányság Fóti Rendőrőrsének, valamint Fót Város Egyesített Szociális és Egészségügyi Intézmény Család- és Gyermekjóléti Szolgálatának a munkáját, akik a város közbiztonsága érdekében tevékenyen közreműködtek.

Felelős: polgármester 
Határidő: azonnal

.../2022. (V.26.) KT-határozat

1./ A Képviselő-testület jóváhagyja a 104/2022. sz.  előterjesztés 5. sz. melléklete szerinti Fót Város Önkormányzata Közbiztonsági Koncepciójának végrehajtásával összefüggő 2022. évi teendőkről szóló Feladattervet.
2./ A Képviselő-testület felkéri a Polgármestert, hogy az 1./ pontban foglalt döntésről értesítse az érintett szervezetek vezetőit.

Felelős: polgármester
Határidő: 1/. pont: azonnal, a 2./ pont: a döntést követő 8 napon belül.

Jogszabályi hivatkozás: 
· Magyarország helyi önkormányzatairól szóló 2011. évi CLXXXIX. törvény, 13. § (1) bekezdés 17. pontja.
· a rendőrségről szóló 1994. évi XXXIV. törvény




Az előterjesztés mellékletei:
1. számú melléklet: Dunakeszi Rendőrkapitányság 2021. évi beszámolója
2. számú melléklet: Balatinecz Gábor r. őrnagy, mb. őrsparancsnok beszámolója a 2021. évi feladatterv végrehajtásáról
3. számú melléklet: Szabó Ildikó, az ESZEI igazgatójának beszámolója a 2021. évi feladatterv végrehajtásáról
4. számú melléklet: Fót Város Önkormányzatának Közbiztonsági Koncepciója
5. számú melléklet: a 2022. évre vonatkozó Feladatterv

